CELEX: 32021L1159
Language: sl
Date: 2021-07-13 00:00:00
Title: Direktiva Sveta (EU) 2021/1159 z dne 13. julija 2021 o spremembi Direktive 2006/112/ES glede začasnih oprostitev pri uvozu in nekaterih dobavah v odziv na pandemijo COVID-19

15.7.2021   
               
               
                  SL
               
               
                  Uradni list Evropske unije
               
               
                  L 250/1
               
            
         DIREKTIVA SVETA (EU) 2021/1159
         z dne 13. julija 2021
         o spremembi Direktive 2006/112/ES glede začasnih oprostitev pri uvozu in nekaterih dobavah v odziv na pandemijo COVID-19
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 113 Pogodbe,
         ob upoštevanju predloga Evropske komisije,
         po posredovanju osnutka zakonodajnega akta nacionalnim parlamentom,
         ob upoštevanju mnenja Evropskega parlamenta (1),
         ob upoštevanju mnenja Evropskega ekonomsko-socialnega odbora (2),
         v skladu s posebnim zakonodajnim postopkom,
         ob upoštevanju naslednjega:
         
                     (1)
                  
                  
                     V skladu z Direktivo Sveta 2006/112/ES (3) morajo države članice plačila davka na dodano vrednost (DDV) oprostiti uvoz blaga s strani Unije, Evropske skupnosti za atomsko energijo, Evropske centralne banke, Evropske investicijske banke ali organov, ki jih je ustanovila Unija, za katere se uporablja Protokol št. 7 o privilegijih in imunitetah Evropske unije, priložen Pogodbi o Evropski uniji in Pogodbi o delovanju Evropske unije (v nadaljnjem besedilu: protokol), ter dobave blaga in opravljanje storitev navedenim institucijam ali organom, in sicer v okvirih in pod pogoji iz navedenega protokola in sporazumov o njegovem izvajanju ali sporazumov o sedežu, če to ne povzroča izkrivljanja konkurence. Vendar je ta oprostitev strogo omejena na nakupe za uradno uporabo in ne zajema primerov, ko organi Unije blago in storitve kupijo v odziv na izredne razmere, ki so posledica pandemije COVID-19, zlasti kadar so brezplačno namenjeni državam članicam ali tretjim stranem, kot so nacionalni organi ali institucije.
                  
               
                     (2)
                  
                  
                     Ker pa je še vedno nujno treba sprejeti ukrepe, da bi zagotovili pripravljenost za ukrepanje pri reševanju trenutne sanitarne krize, je treba zagotoviti oprostitev plačila DDV za nakup blaga in storitev s strani Komisije ali agencije ali organa, ustanovljenega v skladu s pravom Unije, pri izvajanju njihovih nalog, povezanih z odzivanjem na pandemijo COVID-19. S tem bi zagotovili, da ukrepov, sprejetih v okviru različnih pobud Unije, v tem primeru ne bi ovirali zneski DDV, ki jih institucije Unije ne morejo izterjati, ali breme izpolnjevanja obveznosti, ki izhaja iz obveznosti registracije za namene DDV.
                  
               
                     (3)
                  
                  
                     Direktiva Sveta (EU) 2020/2020 (4) ne zadostuje za dosego cilja okrepitve boja proti pandemiji COVID-19, saj državam članicam dovoljuje samo, in sicer za omejeno obdobje, uporabo nižje stopnje DDV za dobavo in vitro diagnostičnih medicinskih pripomočkov za COVID-19 in storitve, ki so tesno povezane s temi pripomočki, ali odobritev oprostitve s pravico do odbitka DDV, plačanega v predhodni fazi, v zvezi z dobavo cepiv in in vitro diagnostičnih medicinskih pripomočkov za COVID-19 in storitvami, ki so tesno povezani s takšnimi cepivi in pripomočki.
                  
               
                     (4)
                  
                  
                     Direktivo 2006/112/ES bi bilo zato treba ustrezno spremeniti.
                  
               
                     (5)
                  
                  
                     Glede na stanje v zvezi s trenutno pandemijo COVID-19 se ukrepi, za katere bi lahko veljala nova oprostitev zaradi odzivanja na posledice pandemije COVID-19, že izvajajo, na primer v okviru instrumenta za nujno pomoč, vzpostavljenega z Uredbo Sveta (EU) 2020/521 (5). Če bi bilo za transakcije, povezane s takšnimi ukrepi, potrebno plačilo DDV, bi izgubili dragocene vire, zaradi tega pa bi bilo državam članicam zagotovljenega manj blaga in storitev, sorazmerno z zneskom davka, ki bi ga bilo treba plačati. Da bi čim bolje izkoristili proračun Unije pri odzivanju na zelo resne posledice pandemije COVID-19, bi bilo treba oprostitve, uvedene v tej direktivi, uporabljati od 1. januarja 2021. Takšna retroaktivna uporaba je nujna, da bi preprečili, da bi ukrepi, sprejeti za odzivanje na posledice pandemije COVID-19, izgubili učinek. Vsako prilagoditev, ki se zahteva za prvotno obdavčene transakcije, bi se lahko izvedlo z že vzpostavljenimi popravnimi mehanizmi, na primer pri naslednjem obračunu DDV.
                  
               
                     (6)
                  
                  
                     Glede na nujnost razmer v zvezi s pandemijo COVID-19, bi morala ta direktiva začeti veljati na dan objave v Uradnem listu Evropske unije –
                     
                  
               SPREJEL NASLEDNJO DIREKTIVO:
         
            Člen 1
            Direktiva 2006/112/ES se spremeni:
            
                        (1)
                     
                     
                        člen 143 se spremeni:
                        
                                    (a)
                                 
                                 
                                    v odstavku 1 se vstavi naslednja točka:
                                    
                                                „(fb)
                                             
                                             
                                                uvoz blaga s strani Komisije ali agencije oziroma organa, ustanovljenega na podlagi prava Unije, kadar Komisija ali takšna agencija oziroma organ uvaža to blago pri opravljanju nalog, ki so jim dodeljene s pravom Unije, pri odzivanju na pandemijo COVID-19, razen kadar Komisija ali takšna agencija oziroma organ uvoženo blago takoj ali pozneje uporabi za nadaljnje dobave za plačilo;“;
                                             
                                          
                              
                                    (b)
                                 
                                 
                                    doda se naslednji odstavek:
                                    
                                       „3.   Ko pogoji za oprostitev iz odstavka 1, točka (fb), prenehajo veljati, Komisija ali zadevna agencija oziroma organ obvesti državo članico, v kateri je bila oprostitev uporabljena, za uvoz tega blaga pa se obračuna DDV pod takrat veljavnimi pogoji.“;
                                    
                                 
                              
                  
                        (2)
                     
                     
                        člen 151 se spremeni:
                        
                                    (a)
                                 
                                 
                                    odstavek 1 se spremeni:
                                    
                                                (i)
                                             
                                             
                                                v prvem pododstavku se vstavi naslednja točka:
                                                
                                                            „(ab)
                                                         
                                                         
                                                            dobave blaga ali storitev Komisiji ali agenciji oziroma organu, ustanovljenem na podlagi prava Unije, kadar Komisija ali takšna agencija oziroma organ kupi to blago ali storitve pri opravljanju nalog, ki so jim dodeljene s pravom Unije, pri odzivanju na pandemijo COVID-19, razen kadar Komisija ali takšna agencija oziroma organ kupljeno blago ali storitve takoj ali pozneje uporabi za nadaljnje dobave za plačilo;“;
                                                         
                                                      
                                          
                                                (ii)
                                             
                                             
                                                drugi pododstavek se nadomesti z naslednjim:
                                                „Do sprejetja enotnih davčnih pravil za oprostitve iz prvega pododstavka, razen tistih iz točke (ab), veljajo omejitve, ki jih določi država članica gostiteljica.“;
                                             
                                          
                              
                                    (b)
                                 
                                 
                                    doda se naslednji odstavek:
                                    
                                       „3.   Ko pogoji za oprostitev iz odstavka 1, prvi pododstavek, točka (ab), prenehajo veljati, Komisija ali zadevna agencija oziroma organ, ki je sprejel oproščeno dobavo, obvesti državo članico, v kateri je bila oprostitev uporabljena, za dobavo tega blaga ali storitev pa se obračuna DDV pod takrat veljavnimi pogoji.“.
                                    
                                 
                              
                  
         
            Člen 2
            Prenos
            Države članice sprejmejo in objavijo zakone in druge predpise, potrebne za uskladitev s to direktivo do 31. decembra 2021. O tem takoj obvestijo Komisijo.
            Predpise iz člena 1 uporabljajo od 1. januarja 2021.
            Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
         
         
            Člen 3
            Ta direktiva začne veljati na dan objave v Uradnem listu Evropske unije.
            Člen 1 se uporablja od 1. januarja 2021.
         
         
            Člen 4
            Ta direktiva je naslovljena na države članice.
         
         
            V Bruslju, 13. julija 2021
            
               
                  Za Svet
               
               
                  predsednik
               
               A. ŠIRCELJ
            
         
         
            (1)  Mnenje z dne 18. maja 2021 (še ni objavljeno v Uradnem listu).
         
            (2)  Mnenje z dne 27. aprila 2021 (še ni objavljeno v Uradnem listu).
         
            (3)  Direktiva Sveta 2006/112/ES z dne 28. novembra 2006 o skupnem sistemu davka na dodano vrednost (UL L 347, 11.12.2006, str. 1).
         
            (4)  Direktiva Sveta (EU) 2020/2020 z dne 7. decembra 2020 o spremembi Direktive 2006/112/ES glede začasnih ukrepov v zvezi z davkom na dodano vrednost, ki se uporabljajo za cepiva proti COVID-19 ter in vitro diagnostične medicinske pripomočke za COVID-19 v odziv na pandemijo COVID-19 (UL L 419, 11.12.2020, str. 1).
         
            (5)  Uredba Sveta (EU) 2020/521 z dne 14. aprila 2020 o aktiviranju nujne pomoči v skladu z Uredbo (EU) 2016/369 in spremembi njenih določb zaradi upoštevanja izbruha COVID-19 (UL L 117, 15.4.2020, str. 3).